section_heading: Mladost i svećeništvo
paragraph_text: Na staru godinu 1941. dobiva dekret za župnika Srednjega Sela na Šolti. Prema Rimskim ugovorima (1941.), Šolta je pripala Kraljevini Italiji. Iz susjedna Donjega Sela pred partizanima je morao bježati don Toma Bavčević te je Žanić dobio na upravu i Donje Selo te Maslinicu. Žanić je opsluživao sva tri sela na biciklu. Padom Kraljevine Italije Šoltu zauzimaju partizani koji zahtijevaju od Žanića da im se pridruži, što je on odlučno odbio. Biskup Bonefačić želio ga je poslati na školovanje u Rim, ali su zbog pada Italije bile prekinute sve veze.